የውኃ ልማት ፈንድ አዲስ አበባን ጨምሮ ለሰባት ከተሞች ከአምስት ቢሊዮን ብር በላይ ብድር ለማቅረብ ተስማማ
አዲስ አበባ አምስት ቢሊዮን ብር ይደርሳታልየውኃ ልማት ፈንድ ጽሕፈት ቤት ከሰባት ከፍተኛና መካከለኛ ከተሞች ጋር ለንፁህ የመጠጥ ውኃና ለሳኒቴሽን ፕሮጀክቶች ግንባታ የሚውል ከአምስት ቢሊዮን ብር በላይ የብድር ስምምነት ተፈራረመ፡፡የውኃ ልማት ፈንድ ሐሙስ ታኅሳስ 16 ቀን 2012 ዓ.ም ባካሄደው ሥነ ሥርዓት፣ በአዲስ አበባ ከተማ አስተዳደር ሥር የአዲስ አበባ የውኃና ፍሳሽ ባለሥልጣን፣ ከአማራ ክልል የኮምቦልቻ፣ የሐይቅ፣ የወልድያና የአረርቲ ከተሞች የመጠጥ ውኃ አገልግሎት ሰጪ ተቋማት፣ ከደቡብ ክልል የሚዛን ተፈሪ ከተማ የመጠጥ ውኃ አገልግሎት፣ እንዲሁም ከቤኒሻንጉል ጉሙዝ ክልል የአሶሳ ከተማ የውኃ አገልግሎት ተቋማት ጋር የ5.07 ቢሊዮን ብር ብድር ስምምነት ፈርሟል፡፡ የብድር ስምምነቱ በውኃ ልማት ፈንድ በኩል እስካሁን ከቀረቡት ሁሉ በአንድ ጊዜ የተፈረመ ከፍተኛ የገንዘብ መጠን ከመሆኑም በተጨማሪ፣ ከሰባቱ ከተሞች ለሦስቱ ማለትም ለሚዛን ተፈሪ፣ ለኮምቦልቻና ለአሶሳ ከተሞች የመጠጥ ውኃ ፕሮጀክቶች ማስፋፊያ የሚውለውን ብድር ጽሕፈት ቤቱ ከራሱ ተዘዋዋሪ ፈንድ ላይ ለማበደር መስማማቱ ለየት እንደሚያርገው ተገልጿል፡፡ በውኃ፣ መስኖና ኢነርጂ ሚኒስቴር የመጠጥ ውኃና ሳኒቴሽን ዘርፍ ሚኒስትር ዴኤታ ነጋሽ ዋጌሾ (ዶ/ር) በብድር ስምምነቱ ወቅት ባደረጉት ንግግር፣ ከተፈረመው የብድር ስምምነት ውስጥ ከውኃ፣ መስኖና ኢነርጂ ሚኒስቴር፣ ከገንዘብ ሚኒስቴርና ከዓለም አቀፍ አበዳሪ ተቋማት ትብብር ከተገኘው የብድር ገንዘብ ውስጥ ከአምስት ቢሊዮን ብር ያላነሰውን የሚያገኘው የአዲስ አበባ ከተማ አስተዳደር ውኃና ፍሳሽ አገልግሎት ባለሥልጣን እንደሆነ አስታውቀዋል፡፡ የብድር ስምምነቱን የውኃ ልማት ፈንድ ጽሕፈት ቤት ዋና ዳይሬክተር አቶ ዋና ዋኬ ከተበዳሪ ከተሞቹ የከተማ አስተዳደር ከንቲባዎችና የውኃ አገልግሎት ቢሮ ኃላፊዎች ጋር በመሆን ፈርመዋል፡፡ የውኃ ልማት ፈንድ ባለፈው ዓመት ከአንድ ወር ባነሰ ጊዜ ውስጥ ከ1.1 ቢሊዮን ብር በላይ በጋራ ፋይናንስ መርህ መሠረት፣ ከስምንት አነስተኛ ከተሞች ጋር የብድር ስምምነት መፈራረሙ ይታወሳል።የውኃ ልማት ፈንድ ጽሕፈት ቤት ከተመሠረተበት ጊዜ ጀምሮ በ105 ከተሞች ውስጥ ለ115 የመጠጥ ውኃ ፕሮጀክቶች ግንባታ የሚውል ከ15 ቢሊዮን ብር በላይ የብድር ስምምነት መፈራረሙን መረጃዎች አመላክተዋል፡፡  የውኃ ልማት ፈንድ ጽሕፈት ቤት የሚሰጣቸው ብድሮች ዝቅተኛ ወለድ የሚታሰብባቸውና ተዘዋዋሪ ፈንድ የሚባሉ ሲሆኑ፣ የብድር መመለሻ ጊዜያቸውም ከ20 እስከ 40 ዓመታት ባለው ጊዜ ውስጥ እንደሆነ የጽሕፈት ቤቱ መረጃዎች ይጠቁማሉ፡፡ ባለፉት 15 ዓመታት ውስጥ እንቅስቃሴው እስካሁን ፋይናንስ ያደረጋቸው ፕሮጀክቶች ብዛት 92 እንደ ደረሰ አስታውቋል፡፡ ለእነዚህ ፕሮጀክቶችም ከዘጠኝ ቢሊዮን ብር በላይ የብድር ስምምነቶችን እንደተፈራረመ ለማወቅ ተችሏል፡፡ በገንዘብና ኢኮኖሚ ትብብር ሚኒስቴር በኩል ከውጭ አበዳሪዎች ገንዘብ የሚያገኘው የውኃ ፈንድ ጽሕፈት ቤት እስካሁን በአብዛኛው የረዥም ጊዜ ብድር ካገኘባቸው መካከል የአፍሪካ ልማት ባንክ፣ የዓለም ባንክ፣ የአውሮፓ ኢንቨስትመንት ባንክ፣ የፈረንሣይ መንግሥት ዓለም አቀፍ የልማት ኤጀንሲ፣ የጣሊያን መንግሥት ዓለም አቀፍ የልማት ኤጀንሲና ሌሎችም ይጠቀሳሉ፡፡ ካቻምና ከዓለም ባንክ የ450 ሚሊዮን ዶላር ብድር ማግኘቱ ይታወሳል፡፡ የባንኩ ብድር አዲስ አበባን ጨምሮ ለ22 ከተሞች በሳኒቴሽንና በኃይጂን ፕሮጀክቶች ላይ እንዲውል ታስቦ የተለቀቀ ነው፡፡ ከዓለም ባንክ ብድር ባሻገር የአውሮፓ ኢንቨስትመንት ባንክ ከጣሊያንና ከፈረንሣይ የልማት ኤጀንሲዎች ጋር በመሆን በተለያየ ጊዜ በሚሊዮኖች የሚቆጠር ዩሮ በብድርና በዕርዳታ ታሳቢ የሚደረግ ፋይናንስ በማቅረብ እየተሳተፉ ነው፡፡  